VEGA præsenterer  
**Vinnie Who tilbage i Store VEGA til efteråret**  
*Han kaldes Danmarks discoprins og har netop udgivet sit andet album* Midnight Special*. Med en udsolgt Lille VEGA-koncert i kalenderen i marts, annoncerer Vinnie Who nu, at han vender tilbage til VEGA og indtager den store scene med dansabel discopop den 17. oktober.*Den unge Niels Bagge, med kunstnernavnet [Vinnie Who](http://vinniewho.dk/), har netop udgivet sit andet album, der har fået titlen *Midnight Special* og er fyldt med dansabel, disco-inspireret pop. Førstesinglen ”[How Can I Be Sure](http://www.youtube.com/watch?v=MJPJkGYF5no)” var Ugens Undgåelige på P3, og den iørefaldende andensingle ”The Wiggle” har alt, hvad danseglade hjerter kan begære; et flabet

beat, et sukkende sensuelt kor og en lille smule koklokke – og så en cool [video](http://www.youtube.com/watch?v=TUxkwBqpt84).  
  
**Udsolgt koncert i Lille VEGA**

Den 14. marts giver Vinnie Who en udsolgt koncert i Lille VEGA, men nu kan de, der ikke nåede at få billet, glæde sig til efteråret, hvor Vinnie Who spiller op til fest igen – denne gang i Store VEGA. Det sker torsdag den 17. oktober som en del af Vinnie Whos efterårsturné.

**Ros til *Midnight Special***

Det nye album, *Midnight Special,* er blevet varmt modtaget af diverse musikmedier. F.eks. har Soundvenue givet fire stjerner og skriver, at albummet formår at “starte en fest, hvor end lytteren befinder sig“. Også Politiken gav Vinnie Who fire hjerter og beskriver bl.a. “The Wiggle” som “det imponerende ubesværede hedonistiske pletskud af et åbningsnummer”.

Om *Midnight Special* og den kommende turné siger Vinnie Who selv:

*”Jeg har lavet en disco-plade igen! Jeg elsker musik som er sexet, fortabt, naiv, selvsikker,*

*varm, cool, elektronisk og organisk på samme tid. Paradokser er min livret! Jeg har arbejdet benhårdt i næsten to år på at videreudvikle min lyd og sangskrivning, og jeg synes, at jeg har lavet en varieret og helstøbt plade, og det var også meningen. Nu kan jeg bare ikke vente med at optræde igen."*

**Discohits siden 2010**  
Bag navnet Vinnie Who finder man Niels Bagge, et musikalsk stortalent med forkærlighed for pop og disco. Han udgav sit debutalbum, *Then I Met You*, i 2010, hvorfra første single

”[What You Got Is Mine](http://www.youtube.com/watch?v=hjN1wEtbl9w)” endte med at være den næstmest spillede danske

single på P3 det år, og Vinnie Who hittede efterfølgende også stort med ørehængerne ”[Remedy](http://www.youtube.com/watch?v=faPJa5vmFCM)” og ”[Killer Bee](http://www.youtube.com/watch?v=biEh-FhfAX0)”. Nu er han altså tilbage med *Midnight Special*, en udsolgt Lille VEGA-koncert og endnu en koncert i Store VEGA til oktober.

**Fakta om koncerten**

Vinnie Who

Torsdag den 17. oktober 2013 kl. 20.00

Store VEGA, Enghavevej 40, 1674 Kbh. V

170 kr. + gebyr

Forsalg via VEGAs hjemmeside, Billetnet og på posthuset.  
Læs mere om koncerten